**Halgazdálkodási terv (2019-2020)**

*Sporthorgász Egyesületek Győr-Moson-Sopron megyei Szövetsége*

1. **Halgazdálkodási vízterület: Rába folyó a hullámterével és vízrendszere**

neve: **Rába folyó a Nicki gáttól a győri GySEV vasúti hídig**

víztérkód: **08-182-1-1** (régi víztérkód: 000460)

területe: **450,4 ha**

elhelyezkedés, határai: a Nicki gáttól a győri GySEV vasúti hídig terjedő folyószakasz

jellege: folyó

helyrajzi szám: Győr 7666, 7667, 0185, 0161, 01840, Ikrény 0159, Rábapatona 0229/1, 046, Rábacsécsény 0123/1, 0118/2, 056, Mérges 0109, Rábaszentmihály 025, 034, 035, 036, 0170, 0179/1, Kisbabot 0105, 06, 018, 027, Bodonhely 09, 0105/1, 0115/2, Rábaszentmiklós 056/1, 058

haszonbérleti díj: 225.500 Ft

neve: **Répce árapasztó**

víztérkód: **08-200-1-1** (régi víztérkód: 000463)

területe: **8,06 ha**

elhelyezkedés, határai:

jellege: csatorna

helyrajzi száma: Répcelak 055, 043, 046, 010, 0204, Rábakecöl 0148c, 0128c, 077c,

haszonbérleti díj: 10.000 Ft

neve: **Marcal folyó és vízrendszere**

víztérkód: **08-129-1-1** (régi víztérkód: 000462)

területe: **82,3 ha**

elhelyezkedés, határai: a Szergény és Vinár községeket összekötő közúti hídtól a Rába folyóba történő betorkollásig terjedő szakasz és a Bornát ér, kivéve a Marcal folyó Egyházaskesztő és Felsőgörzsönyt összekötő közúti hídjától a marcaltői közúti hídig terjedő szakaszt.

jellege: csatorna

helyrajzi száma: Győr 01805/d, 085/1d, Koroncó 0110g, Tét 0593, 0521/1, 0489, Marcaltő 047/7, Rábaszentmiklós 026d, Malomsok 058d, 096c, Egyházaskesző 051

haszonbérleti díj: 41.500 Ft

neve: **Nagy-Pándzsa**

víztérkód: **08-173-1-1** (régi víztérkód: 000460)

területe: **11,0 ha**

elhelyezkedés, határai: a veszprémi úti hídtól felfelé eső szakasz

jellege: patak

helyrajzi száma: Győr 0183, 0123/1, 082, 095/2, 020, 024, 02/10, 01444, 01425, 2371/2, 01396, 01398/12, 01398/14, 01398/17, 01390, 01375, 01357/10, 01357/13, Töltéstava 0130, Nyúl 0164, 069, 054, 039

haszonbérleti díj: 11.000 Ft

A Rába viszonylag nagy esésű, szélsőséges vízjárású folyó. A magyarországi szakasz hossza 188 km, ebből 66,5 km a Nick alatti szakasz. Az alsó szakasz medre hordalékkúpon helyezkedik el, ahol a folyó intenzív kanyarépítést végez, és a 19. század végi szabályozáskor végzett átvágásokkal jelentősen lerövidített hossza újra nő. Szélessége 30 és 50 méter között váltakozik, mélysége (a duzzasztógátak fölötti mélyebb részeket nem számítva) 1-2,5 méter, de aszályos években gázlók kialakulása sem ritka. A nagyobb árhullámok levonulásakor vízállása egy nap alatt akár 5 méterrel is emelkedhet. Ha az alsó szakaszon ehhez hozzáadódik a Duna duzzasztó hatása, akkor ott a napi szintemelkedés akár a 7 métert is elérheti. A folyó mederesése a Győr feletti szakaszon 24 cm/km, vízáramlásának sebessége 2 km/h és 11 km/h között váltakozik az esőzések és a hóolvadás gyorsaságának függvényében. Közepes vízhozama a torkolatnál 27 m³/s. A Rába, hazánk egyik legkevésbé háborított folyóvize, számos fajnak nyújt otthont. Élővilágának kialakulásában döntő szerepe volt a területen érvényesülő domborzati és éghajlati hatásoknak.

A **Marcal** a Rába jobb oldali mellékvize, a Bakonyban ered több patakból, Veszprém megye északi részében. A Szergény és Vinár községeket összekötő közúti hídtól a Rába folyóba történő betorkollásig terjedő szakasz és a Bornát ér, kivéve a Marcal folyó Egyházaskesztő és Felsőgörzsönyt összekötő közúti hídjától a marcaltői közúti hídig terjedő szakaszt.

A **Pándzsa-patak** a Sokorói-dombságban ered és északnyugati irányban haladva, majd Győrnél eléri a Rábát, kivéve a veszprémi hídtól a Rába jobb parti töltéséig terjedő szakasz.

1. **Halgazdálkodásra jogosult adatai:**

név: Sporthorgász Egyesületek Győr-Moson-Sopron megyei Szövetsége

székhely: 9021 Győr, Bajcsy-Zs. u. 13.

nyilvántartási száma: 08-02-0001193

képviseli: Ivancsóné Dr Horváth Zsuzsanna, ügyvezető elnök

1. **A halgazdálkodással összefüggő célok:**

***Elsődleges cél:***

* A *Rába és vízrendszere* jellegének és adottságainak megfelelő őshonos halállomány védelme és fenntartható hasznosítása, a természetes élővilág biológiai sokféleségének (biodiverzitás) megőrzése mellett.

***További célok:***

* A horgászati igényeket kielégítő halfogási lehetőségek javítása a halállomány mesterséges utánpótlásával.
* A halállomány természetes utánpótlásának növelésére irányuló programjavaslat kidolgozása, különös tekintettel az élőhelyi változatosságot és konnektivitás helyreállító műszaki beavatkozások elősegítésére, valamint az ívó-, ivadéknevelő és vermelő helyek védelmére, illetve kialakítására.
* A horgászok természetben eltöltött szabadidős- és sporttevékenységeinek támogatása, a szervezett horgászturizmus továbbfejlesztésével és a kulturált pihenés feltételeinek kialakításával.
* Hagyományőrző jelleggel, a kisszerszámos (rekreációs) halászat fenntartása, a természetes vízi kereskedelmi halászatot megszüntető 2013. évi CII. tv rendelkezéseinek figyelembe vételével.
* A horgászok érdekeinek hatékony képviselete szakmai rendezvényeken, egyeztetéseken (pl. vizes élőhelyek helyreállítása stb.) és egyéb fórumokon.
* A horgászat, mint aktív szabadidősport népszerűsítése, valamint a természet védelmére és szeretetére való nevelés elősegítése.
* A tudományos feladatokat ellátó intézményekkel, szervezetekkel való együttműködés kialakítása és fejlesztése, a hasznosított vízterület halállományára és a halgazdálkodási tevékenységre irányuló kutatások támogatása.
* A halgazdálkodási terv továbbfejlesztése, egyes fajok (pl. süllő) állományának célirányos növelése, a rendszeres haltelepítések tapasztalatainak, a halfogási adatsorok elemzésének, valamint a tudományos kutatások fontosabb eredményeinek értékelésével.

1. **Alkalmazható horgászati, halászati eszközök, módszerek:**

A horgászat a 2013. évi CII. számú halgazdálkodásról és hal védelméről szóló törvény és rendeletei, azok módosításai, a Dunára vonatkozó egyéb hatósági előírások, a Horgászat Országos Szabályai és a Szövetség kezelésében levő folyóvizekre jóváhagyott horgászrend, továbbá a természetvédelmi előírások szerint gyakorolható.

A szabadidős kisszerszámos halászatot a 2013. évi CII. számú halgazdálkodásról és hal védelméről szóló törvény és rendeletei, azok módosításai, a *Rábára és mellékvizeire* vonatkozó egyéb hatósági előírások és a Szövetség kezelésében levő folyóvizekre kiadott rekreációs halászati rend, továbbá a természetvédelmi előírások betartásával lehet folytatni. A kisszerszámos halászok csak partról használt emelő hálóval (tápli), vagy csónakra telepített csörlős emelő hálóval foghatnak halat. Az emelőháló maximális mérete 3X3 méter.

A szabadidős kisszerszámos halászati engedéllyel és horgász engedéllyel is rendelkező személy egy időben kizárólag halászati, vagy horgászati tevékenységet végezhet. Mindkét tevékenység azonos időben történő gyakorlása tilos.

Halmentés, szaporításhoz anyahal gyűjtése, tudományos célt szolgáló felmérések stb. esetén további halfogó eszközökkel (pl. elektromos halászgép) is végezhető halászat, az illetékes hatóságok engedélyével és a Szövetség, mint halgazdálkodásra jogosult tájékoztatásával.

1. **Évenkénti haltelepítési adatok:**

A ***rendszeres haltelepítések*** a horgászati szempontból jelentősebb fajok állományainak növelésére irányulnak, az élőhelyi adottságok figyelembevételével. A korábbi évekre visszamenőleg nem rendelkezik hiteles haltelepítési adatokkal a Szövetség. Az alábbi táblázatban feltüntetett mennyiségek évi 5 %-kal növelendőek a MOHOSZ-szal kötött alhaszonbérleti szerződés szerint.

***Rába***

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| ponty\* | 2 nyaras |  | 1.000 |
| ponty\* | 3 nyaras |  | 2.500 |
| süllő | előnevelt | 15.000 |  |
| harcsa | előnevelt | 20.000 |  |

***Marcal***

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| ponty\* | 2 nyaras |  | 500 |
| ponty\* | 3 nyaras |  | 1.000 |
| süllő | előnevelt | 5.000 |  |
| harcsa | előnevelt | 10.000 |  |
| csuka | előnevelt | 10.000 |  |

\* A beszerzési lehetőségek függvényében, a népesítésre kerülő ponty pikkelyes, továbbá legalább 10 %-a nyurga formájú.

A ***nem kötelező érvénnyel telepítendő*** halfajok beszerzése bizonytalan. A haltermelők által kínált lehetőségeket és árakat mérlegelve, hatósági egyeztetést követően kerülhet sor kihelyezésükre.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| balin | 1 nyaras | 2.000 |  |
| jász | 1 nyaras | 2.000 |  |

Az évenként vállalt haltelepítések megvalósításakor a Rába vízjárásának alakulása, a vízrendszer ökológiai állapotának változása, továbbá az egyes halfajok beszerezhetőségének függvényében az alábbi szabályok szerint lehet eltérni:

* Az adott évben elmaradt telepítés a következő évben pótolható (2-3 nyaras ponty esetében az előírt mennyiség 20 %-áig). Az évenkénti előírásoknak a tervezési időszak 5 évének átlagában kell megfelelni.
* A haltelepítési tervben vállalt mennyiségeken felül – a vonatkozó jogszabályi rendelkezések betartásával – többlettelepítések is végezhetőek.

1. **A vízminőség és a halállomány védelmét célzó intézkedések:**

A halőrök rendszeresen figyelemmel kísérik a vízterületen észlelhető változásokat. A horgászok és a kisszerszámos halászok a területi jegyükön feltüntetett telefonszámon, az anonimitás biztosítása mellett tehetnek bejelentést a vízterületen észlelt szabálytalanságokról, vízszennyezésekről, a halak szokatlan viselkedéséről (pipálás, tömeges kint rekedés, torlódás stb.), halpusztulásról és egyéb környezeti károkról. A beérkező jelzések alapján a megyei szövetség haladéktalanul eleget tesz tájékoztatási kötelezettségének a környezetvédelmi és vízügyi felügyelőség, illetve az egyéb szakhatóságok felé, az esetlegesen keletkező károk elhárításában is közreműködve.

A vízpart és a vízi élőhelyek károsításának mérséklése a környezetvédelem fontosságát tudatosító figyelemfelkeltő rendezvények szervezésével és információs anyagok tömegkommunikációs eszközökkel (pl. elektronikus média, folyóiratok stb.) történő terjesztésével. A szemetes helyen horgászó, vagy bizonyíthatóan szemetelő személyek a területi jegyük bevonásával, és bírsággal is büntethetőek.

A halgazdálkodási érdekek érvényesítése a *Rába és vízrendszere* vízellátásának szabályozásában, valamint az élőhelyek helyreállítására, ökológiai állapotának javítására irányuló műszaki fejlesztések társadalmi megvitatásában, az Észak-Dunántúli Vízügyi Igazgatósággal és a Fertő-Hanság Nemzeti Park Igazgatóságával való konstruktív együttműködés fenntartásával.

Az aktuális halállomány helyzetértékelése, közvetlen halbiológiai és folyamökológiai vizsgálatok, valamint a halfogási adatsorok alapján, továbbá a horgászoktól és halőröktől érkező jelzések elemzésével. A helyzetértékelés eredményei alapján, a halak védelmét, szaporodását és fejlődését elősegítő műszaki beavatkozások (kíméleti területek kijelölése, ívóhelyek helyreállítása és létrehozása, hallépcsők építése stb.) lehetőségeinek feltárása, a realizálható javaslatok megvalósításának kezdeményezése, egyeztetés az illetékes hatóságokkal, továbbá a megvalósításhoz szükséges pályázati támogatások megszerzésében való közreműködés.

A térségben megtelepedett kormoránállomány halfogyasztásával összefüggő károk mérséklése, a madárállomány gyérítésének és a költőtelepek zavarásának szervezett támogatásával.

1. **A vízi élővilág (növényzet és állatok) fenntartására tervezett intézkedések**

A *Rábában és vízrendszerében* több mint 50 halfaj előfordulása volt igazolható. A gyorsabban áramló mederszakaszokon jelentős a vízáramlást kedvelő halfajok aránya. Viszonylag kevés a nem természetesen honos fajok relatív gyakorisága. A halak védelmét, szaporodását és fejlődését elősegítő műszaki beavatkozások (például hallépcsők) megvalósítását a Szövetség messzemenőkig támogatja. A halállomány védelmére irányuló intézkedések hozzájárulnak a Rába és vízrendszere természetes élővilágának megőrzéséhez és az akvatikus élőhelyek általános ökológiai állapotának javulásához is.

A *Rába és mellékvizei mentén*, 20-200 m széles sávban többnyire a fűz ligeterdő maradványok alkotják a természetes növényzetet. A mellékvizek parti zónájában helyenként nádszegélyek, a lassan áramló sekélyebb mederszakaszokon pedig hínárállományok találhatóak. A dinamikusan változó mederben gyakran alakulnak ki zátonyok és kavicspadok, ahol számos vízimadár is fészkel. A folyó mosta partfalakban több helyen találhatóak parti fecske telepek. A nagyobb holtágak környékén elhelyezkedő ártéri erdőken előfordul a réti sas, fekete gólya, barna kánya, illetve a folyóban és vízrendszerében jelentős mennyiségben találhatóak védett növény- és állatfajok. A parti sáv növényzetének és állatvilágának megóvását a Szövetség betartatja a horgászokkal, és felhívja a figyelmüket arra, hogy a védett, illetve a fokozottan védett természeti területeken (ezek bemutatására térkép is készült a horgászok részére) a természetvédelmi hatóságok külön engedélyével együtt érvényes csak a területi horgászjegyük.

1. **Halgazdálkodási kíméleti területek kijelölése**

A hallépcső kíméleti terület, ezért egész évben tilos mindennemű horgászat és halászat a kenyeri hallépcső, a nicki duzzasztó és a kenyeri erőmű üzemi területe.

A kormányhivatal földművelésügyi igazgatósága által a 2013. évi CII. számú halgazdálkodási törvény 4.§ (1) pontja alapján, a Rába halállományának védelme érdekében kijelölt kíméleti területek a kenyerei holtág,

**Április 1-től június 30-ig** a koroncói Bika rét egész területén, tilos mindennemű halászat és horgászat.

**Április 1-től június 30-ig** tilos a kisszerszámos halászat a Kovalter befolyótól a Kovalter zsilipig (a Kovalter árok teljes hossza),

A Rába jobb- és balparti hullámtér Győr és Rábapatona között,

A Marcal duzzasztó felett a bal parti hullámtér a Marcal belvízcsatornáig terjedő szakasza.

1. **A halgazdálkodási vízterület őrzése:**

A *Rábában és vízrendszerében* folytatott horgászati és halászati tevékenység ellenőrzését a Szövetség 8 fő halászati őrei látják el. (A hivatásos halőrök tevékenysége a Szövetség összes vízterületére kiterjed.) Az ellenőrzési feladatok ellátásában már eddig is eredményes együttműködés alakult ki a rendőrséggel, a vízi rendészettel, a Fertő-Hanság Nemzeti Parkkal, az erdőgazdaság területi szerveivel, a helyi önkormányzatokkal, a polgárőrséggel, valamint a területileg illetékes helyi horgászegyesületekkel.

A térségi rendőri szervekkel meglévő együttműködés alapján a halőri ismeretekkel rendelkező hivatásos rendőrök és a vízirendészet munkatársai rendőri szolgálatuk során önállóan is ellenőrzik a horgászati szabályok betartását, illetve a hivatásos halászati őrökkel együtt közös ellenőrzéseket végeznek.

1. **Területi engedélyek típusai és tervezett mennyisége:**

|  |  |
| --- | --- |
| **Területi jegy típusa** | **Mennyiség (db)** |
| Felnőtt éves, heti, 24 órás | Korlátlan |
| Kedvezményezett éves, heti, 24 órás\* | Korlátlan |
| Parti emelőháló éves \*\* | 110 db |
| Csónakos emelőháló éves \*\* | 50 db |

\* 65. éven felüli, vagy Ifjúsági, vagy turista állami jeggyel rendelkező horgász

\*\* A Szövetség kezelésében levő folyóvizeken összesen

A Szövetség a Rába folyó és vízrendszerére önállóan, valamint a vízterületre összevont, úgynevezett folyóvízi jegyet, és megyei összevont területi jegyet is kiad.

A csónakból történő horgászat csónakos kiegészítőjegy váltásával lehetséges.

Gyermek horgászok részére Megyei Gyermekjegyet ad ki a Szövetség, amely a Szövetség, és annak tagegyesületei kezelésében lévő vízterületekre, valamint a Fertő-tóra érvényes, csak úszós készséggel való horgászatra jogosít, és méretkorlátozással védett őshonos hal megtartása nem engedélyezett.

*A területi jegy hatálya kiterjed a Rába folyó a Ragyogói hídtól a Nicki gátig terjedő szakaszára is*, víztérkód: *08-021-1-1* Az elhelyezkedés, határai: a Ragyogói hídtól a Nicki gátig terjedő folyószakasz, kivéve a kenyerei hallépcső, a nicki duzzasztó és a kenyerei erőmű üzemi területe, valamint a kenyerei holtág

1. **Helyi horgászrend:**

* A felnőtt horgász a napi darabszám korlátozással is védett halfajokból naponta fajonként 2 db-ot, összesen 4 db-ot, a napi darabszám korlátozása alá nem eső fajokból összesen 10 kg-ot tarthat meg.
* A kedvezményezett jeggyel rendelkező horgász a napi darabszám korlátozással is védett halfajokból naponta fajonként 2 db-ot, összesen 3 db-ot, a napi darabszám korlátozása alá nem eső fajokból összesen 5 kg-ot tarthat meg.
* A felnőtt horgász az éves területi jeggyel összesen 60 db, de vízterületenként /víztér kódonként/ a napi darabszám korlátozással is védett halfajokból maximum 30 db halat tarthat meg, a kedvezményezett területi jeggyel rendelkező horgász összesen 30 db-ot, de vízterületenként /víztér kódonként/ a napi darabszám korlátozással is védett halfajokból maximum 15 db napi darabszám korlátozással is védett halat tarthat meg.
* Etetőbóját és etetőhajót használni tilos.
* A helyi horgászrendben nem szabályozott kérdésekben a hatályos halgazdálkodásról és a hal védelméről szóló törvény, valamint a kapcsolódó végrehajtási rendelet és az országos horgászrend az irányadó.
* A hallépcső kíméleti terület, ezért egész évben tilos mindennemű horgászat és halászat a *kialakított hallépcsőkben*, és a betorkollásuk alatt és a kiágazásuk felett 50 méterrel.
* Tilos a horgászat és a halászat azon műtárgyakról, ahol az Észak-dunántúli Vízügyi Igazgatóság a tartózkodást tiltja.
* A horgászrend előírásai a kisszerszámos halászra is vonatkoznak.
* Tilos a kisszerszámos halászat a hidakról és a műtárgyakról /bukók, fenékgátak, duzzasztók, zsilipek/.
* A halak hajtását, zavarásos halászati módot alkalmazni a rekreációs halászat során tilos.
* A 70 cm feletti méretű pontyot megtartani tilos, azt a horogtól való megszabadítás után kíméletesen vissza kell engedni a vízbe.
* A 40 cm feletti dévérkeszeget megtartani tilos, azt a horogtól való megszabadítás után kíméletesen vissza kell engedni a vízbe.
* Szemetes helyen horgászni tilos. A horgászhelyen talált szemetet, hulladékot a horgász köteles a horgászat megkezdése előtt szemetes zsákba összegyűjteni, a horgászat alatt keletkező hulladékot összegyűjtve szemetes zsákban tárolni, és azt a horgászat befejeztével magával vinni. Szemetes horgászhelyen való horgászatért első esetben fogási naplóba figyelmeztetést kap, második esetben a területi jegy a helyszínen bevonásra kerül.
* Amurra vonatkozóan a kifogható legkisebb mérete 50 cm.
* Az előre eltervezett telepítések után egy hetes fogási tilalom kerül bevezetésre a telepített halfaj célzott horgászatára és elvitelére vonatkozóan.
* Akit a halgazdálkodási hatóság jogerősen eltilt a horgászattól, vagy halászattól, annak a személynek a területi jegyét a Szövetség az eltiltása lejártát követően sem adja vissza. /13/2017.(09.14.) számú elnökségi határozat/
* Akit horgászattal vagy halászattal kapcsolatos bűncselekményben elmarasztal a bíróság, az a személy 10 évig nem válthat területi jegyet a Szövetség kezelésében lévő vízterületekre. /14/2017.(09.14.) számú elnökségi határozat/

1. **Záradék:**

A halgazdálkodási terv hatálya: 2019. január 1. – 2020. december 31.

Győr, 2018. 11. 05.

ph.

…………………………………………………….

halgazdálkodási hasznosító